Guptas skepties oor Madonsela se verslagAdv. Thuli Madonsela, die openbare beskermer Foto: Universiteit Stellenbosch (US) Gert van der Merwe, prokureur vir Ajay Gupta, het Dinsdag in ŉ skrywe aan die openbare beskermer, Thuli Madonsela, gesê hy is besorg oor die OB se verslag wat sy Vrydag wil bekend maak. Madonsela, wie se termyn as openbare beskermer vandeesweek verstryk, sal na verwagting Vrydag ŉ verslag publiseer oor bewerings van ŉ staatsvergryp en dat die welgestelde Gupta-familie uitvoerende besluite beïnvloed het. Van der Merwe het aan Madonsela gesê sy kliënt, Ajay Gupta, het sy volle samewerking gegee en dit is gedoen in opdrag van sy prokureur se inisiatief. Volgens hom het Madonsela geïrriteerd voorgekom terwyl sy Gupta op 4 Oktober ondervra het. “Jy het die hele tyd jou oog op die horlosie gehou om seker te maak dat jy om 14:00 ŉ perskonferensie kon bywoon,” lui die skrywe. Volgens Van der Merwe het hy tydens die onderhoud beswaar aangeteken teen verskeie onreëlmatighede, maar dit is van die hand gewys. Volgens hom het die openbare beskermer ook nog nie ŉ getranskribeerde weergawe van die onderhoud aan hom en sy kliënt verskaf nie, soos versoek. Hy voer ook aan die Gupta-broers het nie ŉ dagvaarding ontvang tydens die ondersoek na die president, wat die Gupta-familie impliseer, nie. “Die openbare beskermer skep die indruk dat haar kantoor ŉ duidelike, voorafbepaalde siening het van hoe die verslag sal lyk, en die getuienis wat ingesamel is, was bloot vensterversiering vir ŉ besluit wat geneem is lank voor mnr. Gupta se weergawe aangehoor is, of die openbare beskermer se weergawe getoets kon word,” het hy gesê. “Enige verslag wat uitgereik word, kan nie te goeder trou gedoen word nie. Dit is eerder ŉ poging om adv. Madonsela se eie siening te publiseer,” het hy bygevoeg. Van der Merwe het gesê hy het oorweeg om ŉ dringende interdik te bekom, maar het daarteen besluit, aangesien dit moontlik verdraai sal word as ŉ poging om haar kantoor te “dreig of te intimideer”. Hy het sy kliënt aangeraai om vir die verslag te wag, maar indien Madonsela tot die gevolg sou kom dat sy kliënte hoegenaamd onbehoorlik opgetree het, waar hulle bewyse gelewer het om die teendeel te bewys, doen sy dit “op haar eie risiko”.